**KUGLAŠKI SAVEZ BOSNE I HERCEGOVINE**

 **UPRAVNI ODBOR**

**Gradiška, 20.08.2017. godine**

**P R O P O Z I C I J E**

**za ekipno prvenstvo seniora/ki u Premijer ligama BiH za sezonu 2017/2018.**

**I OPŠTE ODREDBE**

 **Član 1.**

U Premijer ligi Kuglaškog saveza Bosne i Hercegovine (u daljem tekstu: KS BiH) za seniore takmičit će se 12 (dvanaest) klubova po dvostrukom bod sistemu, jesen-proljeće. U Premijer ligi za seniorke učestvuju četiri ekipe, koje nastupaju po četverostrukom bod sistemu.

Premijer liga za seniore počinje 16/17.09.2017. i nastavit će se u skladu sa rasporedom i satnicama utakmica Premijer lige BiH.

Premijer liga za seniorke počinje rasporedom i satnicama utakmica Premijer lige BiH.

Takmičenje će se odvijati u disciplini 6 x 120 hitaca mješovito. Dozvoljeno vrijeme za seriju od 30 hitaca mješovito je 12 (dvanaest) minuta. Ekipa broji 6 (šest) igrača/ca i 4 (četiri) rezerve. Dozvoljena je zamjena 2 (dva) igrača/ce.

**Član 2.**

Pravo nastupa u Premijerligama BiH imaju klubovi koji su se prijavili za učešće i koji uplate kotizaciju prema odluci nadležnih organa KS BiH. Za klubove prava nastupa imaju igrači prijavljeni od strane kluba i sa odgovarajućom registracijom. Igrač/ica, koje su prijavila dva ili više kluba nema pravo nastupa u Premijer ligama BiH, niti na drugim takmičenjima u organizaciji KS BiH.

Na osnovu prijava i ostvarenih plasmanu u predhodnoj sezoni Premijer lige BiH sačinjavaju:

**Seniorke: Seniori:**

|  |  |  |  |  |  |  |
| --- | --- | --- | --- | --- | --- | --- |
| 1. | ***KOZARA*** | ***GRADIŠKA*** |  | 1. | ***POSUŠJE*** | ***POSUŠJE*** |
| 2. | ***UNA*** | ***BIHAĆ*** |  | 2. | REVITA | ***BANJALUKA*** |
| 3. | ***VRBAS*** | ***BANJALUKA*** |  | 3. | ***RUDAR*** | ***KAKANJ*** |
| 4. | ***RAD*** | ***LUKAVAC*** |  | 4. | ***ADA*** | ***BANJA LUKA*** |
|  |  |  |  | 5. | ***BOSNA*** | **VISOKO** |
|  |  |  |  | 6. | ***BORAC*** | **BANJA LUKA** |
|  |  |  |  | 7. | GRADIŠKA | ***GRADIŠKA*** |
|  |  |  |  | 8. | ***KOZARA*** | **GRADIŠKA** |
|  |  |  |  | 9. | ***SLOBODA*** | ***TUZLA*** |
|  |  |  |  | 10. | ***ZRINJSKI*** | ***MOSTAR*** |
|  |  |  |  | 11. | ***MINERAL*** | ***TESLIĆ*** |
|  |  |  |  | 12. | ***VOGOŠĆA*** | **VOGOŠĆA** |

**Član 3.**

Pored Propozicija, Premijer lige BiH će se odvijati u skladu sa:

1. Sportskim pravilnikom KS BiH za kuglanje na 9 čunjeva – klasik;
2. Sudijskim pravilnikom KS BiH;
3. Pravilnikom o registraciji KS BiH;
4. Disciplinskim pravilnikom KS BiH;
5. Posebnim uputstvom sudijama.

Sastavni dio Propozicija čine:

1. Kalendar takmičenja KS BiH;
2. Raspored i satnica utakmica Premijer liga BiH;
3. Spisak igrača, sa kontakt telefonima i e-mailovima klubova i odgovornih lica.

**II ORGANIZACIJA TAKMIČENJA**

**Član 4.**

Organizator takmičenja je Upravni odbor KS BiH. Za realizaciju i provođenje Premijer liga BiH su zaduženi su i odgovorni Komesar takmičenja, Sudijski komesar, Disciplinski komesar, Komesar za registraciju i generalni sekretar KS BiH.

Drugostepeni organ za rješavanje prigovora i žalbi na odluke zaduženih iz stava 1. ovog člana je Upravni odbor KS BiH.

Komesar takmičenja rukovodi takmičenjem, vrši kontrolu pojedinačnih i ekipnih zapisnika, registruje utakmice, nakonon svakog kola objavljuje rezultate i trenutnu tabelu u Premijer ligama BiH, rješava žalbe klubova kao prvostepeni organ, rješava zahtjeve klubova za odgađanje utakmica i vrši druge poslove predviđene Propozicijama, Pravilnicima KS BiH i odlukama nadležnih organa KS BiH.

Sudijski komesar delegira sudije najmanje 2 (dva) kola unaprijed, kontroliše rad sudija, rješava zahtjeve sudija po svim pitanjima i vrši ostale poslove i zadatke iz Propozicija, Pravilnika KS BiH, Posebnog uputstva sudijama i odlukama nadležnih organa KS BiH.

**Član 5.**

Utakmice Premijer lige, kao glavne sudije, mogu suditi samo savezne sudije, sudije instruktori i međunarodne sudije sa važećom licencom.

Glavne sudije ne mogu biti članovi kluba koji nastupa na utakmici.

Domaćin utakmice obavezan je obezbijediti sudije na stazi. Sudije na stazi mogu biti članovi klubova koji nastupaju na utakmici, ali ne mogu biti prijavljeni u spisku igrača i funkcionera za tu utakmicu.

Izuzetno, u mjestu u kome nije moguće odrediti sudije na stazi, a da nisu zvanična lica na toj utakmici, o čemu je dužan poslati obavjest klub domaćin utakmice, komesar suđenja delegiraće sudiju zapisničara ili sudije na stazi iz drugog mjesta, po mogućnosti najbližeg mjestu odigravanja utakmice.

Izuzetno, ukoliko drugačije nije moguće, na stazama mogu suditi igrači i zvaničnici koji se nalaze u prijavi igrača i funkcionera za tu utakmicu, uz prethodni pristanak predstavnika klubova domaćina i gosta, kao i glavnog sudije.

Izuzetno, ukoliko ne dođe glavni sudija ili nema nekog sudije na stazi ili kompletne sudijske ekipe, međusobnim dogovorom ekipa i odlukom Takmičarske komisije na kuglani (predstavnici klubova), odrediće se lice ili lica koja će obavljati te funkcije (utakmicu treba odigrati ukoliko postoji i minimalna mogućnost).

**Član 6.**

Ukoliko neki klubovi traže zamjenu glavnog sudije ili njegovo izuzeće, te zamjenu sudija na stazama, može im se udovoljiti uz obavezu plaćanja svih troškova koji iz toga mogu proizaći. Zahtjev za izuzeće sudije(a) mora se dostaviti komesaru suđenja najkasnije 8 (osam) dana prije utvrđenog termina za odigravanje utakmice.

Sudijski komesar će odlučivati u prvom stepenu:

1. Da prihvati zahtjev za posebno delegiranje ili izuzeće. Ukoliko se prihvati zahtjev kluba Sudijski komesar će odrediti drugog sudiju i blagovremeno obavijestiti ranije delegiranog sudiju, klubove učesnike utakmice i komesara takmičenja.

2.Da ne prihvati zahtjev za posebno delegiranje ili izuzeće. U tom slučaju nezadovoljna strana ima pravo žalbe Upravnom odboru KSBiH, kao drugostepenom organu, čija je odluka konačna.

Ukoliko klub domaćin ili vlasnik objekta ne dozvoli delegiranim sudijama da sude utakmicu za koju su delegirani, klub domaćin istu gubi službenim rezultatom i nadoknađuje troškove sudijama kao da su sudili utakmicu.

**Član 7.**

Ukoliko na utakmicama pojedinih klubova bude nepravilnosti ili organizacionih propusta i ukoliko neke utakmice, po ocjeni komesara takmičenja, budu smatrane utakmicama ''visokog rizika'' ( npr. utakmice za prvaka ili za opstanak), Komesar takmičenja će, obavezno odrediti delegata KS BiH, a na trošak domaćina takmičenja.

**Član 8.**

Datum, mjesto i vrijeme odigravanja utakmica utvrđuje se rasporedom i satnicom.

Utakmice Premijer lige igraće se u načelu – nedjeljom, a početak utakmice može biti u vremenu od 10 – 17 sati, radi prilagođavanja dolaska i povratka gostujuće ekipe. Utakmice se mogu igrati i subotom ako to neka ekipa želi – kao domaćin, u istom terminu kao nedjeljom.

Gostujuća ekipa treba da ostvari kontakt sa domaćinom najkasnije do srijede u 22 satai dogovori početak utakmice, ukoliko žele ugovoriti utakmicu van utvrđene satnice.

Ukoliko ne bude međusobnog dogovora smatraće se da utakmica počinje po satnici u rasporedu takmičenja. Ukoliko ekipe dogovorno promijene početak utakmice, uz odobrenje Komesara takmičenja, moraju obavijestiti Komesara suđenja o toj promjeni.

Ovo ne važi za ona mjesta i kuglane gdje će se igrati veći broj utakmica u jednom kolu.

Početak tih utakmica biće unapred određen u rasporedu i satnici takmičenja.

Ukoliko se klubovi međusobno dogovore, utakmicu mogu igrati i prije utvrđenog termina, a dužni su obavijestiti komesara takmičenja najmanje 3 (tri) dana ranije.

Član **9**.

Utakmica se može odgoditi na zahtjev kluba u slijedećim slučajevima:

1. Ako jedan ili više igrača ima obavezu u reprezentaciji ili na međunarodnim takmičenjima, ukoliko je za takav nastup dobijena dozvola Upravnog odbora KS BiH;

2. Ako ekipa ne može doputovati zbog prirodnih i drugih nesreća;

3. Ukoliko su dva ili više igrača oboljeli od bolesti prouzrokovane epidemijom, uz obavezno prilaganje liječničkog nalaza nadležne zdravsvene ustanove.

**Član 10.**

Zahtjev za odgađanje utakmice klub je dužan dostaviti Komesaru takmičenja najkasnije 3 (tri) dana prije određenog termina, a u slučaju prirodne i druge nesreće ili epidemije 12 (dvanaest) sati prije početka utakmice uz obavezu da u roku od 72 (sedamdesetdva) sata dostavi potrebne dokaze o opravdanosti zahtjeva.

**Član 11**.

Ukoliko se utvrdi da razlozi za odgađanje utakmice nisu bili opravdani, klub će utakmicu izgubiti službenim rezultatom i biće novčano kažnjen sa 1.000,00 (hiljadu) KM i pokrenuće se disciplinski postupak protiv odgovornih lica tog kluba. Kaznu izriće Komesar takmičenja izdavanjem rješenja, koji pokreće i disciplinski postupak.

**Član 12.**

Odgođena utakmica mora se odigrati u roku od 15(petnaest) dana uz međusobni dogovor klubova, a ako to nije moguće, novi termin odrediće Komesar takmičenja.

Jednom odgođena utakmica ne može se ponovo odgađati, a protiv kluba koji ne prihvati odluku Komesara takmičenja biće pokrenut disciplinski postupak.

**Član 13.**

Utakmice posljednja 2 (dva) kola prvenstva moraju se odigrati po usvojenom rasporedu (nema odlaganja), a sve do tada neodigrane utakmice moraju biti odigrane.

**Član 14.**

Ekipa koja iz neopravdanih razloga ne dođe na utakmicu ili istu napusti prije zvaničnog završetka istu gubi službenim rezultatom, te se kažnjava novčanom kaznom u iznosu od 1.000,00 (hiljadu) KM. Kaznu izriče Komesar takmičenja izdavanjem rješenja.

**Član 15.**

Novčanu kaznu klub je dužan uplatiti na račun KS BiH koji u rješenju odredi Komesar takmičenja, najkasnije u roku od 5 (pet) dana od dana prijema rješenja. Datum prijema rješenja smatra se i datum slanja rješenja putem e-maila.

Ukoliko klub ne uplati novčanu kaznu slijedi automatska suspenzija kluba, bez prava nastupa u slijedećem kolu Premijer lige, koju gubi službenim rezultatom i pokreće se disciplinski postupak.

**Član 16.**

Ako neka ekipa izgubi 2 (dvije) utakmice službenim rezultatom, isključuje se iz daljeg takmičenja, a njeni rezultati se brišu.

**Član 17.**

Ekipa koja ne nastupi u nekom od posljednja 2 (dva) kola šampionata, automatski se isključuje iz takmičenja, utakmice se registruju službenim rezultatom, a u slijedećoj sezoni ekipa nastupa u nižem rangu takmičenja. U koliko u sljedećoj sezoni takmičenja ekipa koja je isključena iz Premijer lige ostvari plasman za ulazak u Premijer ligu, to pravo neće moći ostvariti i ostaje i u narednoj sezoni nižem rangu takmičenja.

**Član 18.**

Utakmice Premijer lige mogu se igrati na najmanje četverostaznim kuglanama koje prijave klubovi domaćini i koje pregleda komisija za kategorizaciju NBC i izda odgovarajući certifikat, koji mora biti istaknut na vidljivom mjestu.

Evidencije o certifikatima i njihovom roku važnosti za pojedine kuglane vodi Sekretar KS BiH i dostavlja ih Komesaru takmičenja.

Utakmice se mogu igrati i na šestostaznim kuglanama gdje takva mogućnost postoji, ako to klub odluči i navede u svojoj prijavi za takmičenje.

**III ORGANIZACIJA UTAKMICE**

**Član 19.**

Sve ekipe dužne su na svakoj utakmici nastupiti u trenutno najjačem sastavu.

**Član 20.**

Utakmicom rukovodi takmičarska komisija (TK) na kuglani koja se sastoji od Glavnog sudije i po 1 (jednog) predstavnika ekipa, tj. vođe ekipa koje igraju utakmicu .

Ukoliko TK na kuglani ustanovi neispravnost čunjeva, kugli, semafora, prljave staze ili ne odgovarajuću temperaturu, sudija ne smije dozvoliti početak odigravanja utakmice dok se nepravilnosti ne otklone. Ukoliko se ne otklone u roku od jednog sata, glavni sudija proglašava pobjedu gostujuće ekipe.

**Član 21.**

Na 30 (trideset) minuta prije zakazanog početka utakmice, vođa(trener ili kapiten) domaće ekipe, dužan je glavnom sudiji dostaviti prijave sa redosljedom nastupa igrača i spiskom zvaničnih lica, a sudija ga daje na uvid gostujućoj ekipi. Gledajući sastav domaće ekipe gostujuća ekipa određuje svoj redosljed i sastav i predaje ga glavnom sudiji, najkasnije 15 min prije početka utakmice.

Uz prijavu se predaju sportske legitimacije igrača koje moraju biti produžene za tekuću sportsku godinu, te upisan i ovjeren ljekarski pregled.

Ovjerena – produžena sportska knjižica važi do 30.6.2018. godine. Ljekarski pregled mora biti važeći za datum kada se igra utakmica**.**

**Član 22.**

Obrazci za vođenje utakmice su:

1. PRIJAVA ---------------------------------------------------------------- 1. primjerak
2. ZAPISNIK IGRAČA ZA 120 HITACA -------------------------------- 3. primjerka
3. ZAPISNIK SA UTAKMICE (zbirni zapisnik) ----------------------- 3. primjerka
4. IZVJEŠTAJ GLAVNOG SUDIJE ------------------------------------- 2. primjerka

Obrazce za utakmicu domaća ekipa dužna je predati glavnom sudiji najkasnije 30 (trideset) minuta prije početka utakmice.

**Član 23.**

Kašnjenje ekipe, iz opravdanih razloga, glavni sudija će tolerisati do 60(šezdeset) minuta.

Ukoliko neka ekipa ima problema u dolasku (kvar na prevoznom sredstvu, saobraćajni zastoj, kašnjenje autobusa i sl.) mora o tome obavijestiti drugu ekipu ili glavnog sudiju utakmice. Ako nema obaviještenja glavni sudija će, nakon čekanja od 30 (trideset) minuta, proglasiti prisutnu ekipu za pobjednika – službenim rezultatom.

**Član 24.**

Klub domaćin dužan je:

1. da obezbijedi ispravnost kuglane, rekvizita, opreme i pribora te njihovu čistoću;
2. da obezbijedi dežurno tehničko lice;
3. da preda sudiji potrebne obrazce za vođenje utakmice;
4. da obezbijedi tablu ili grafikon za ispisivanje rezultata;
5. da vodi računa o održavanju reda i ponašanju publike;
6. da istakne zastavu BiH na primjerenom mjestu;
7. da pomogne gostujućoj ekipi oko smještaja ili ishrane ukoliko to bude tražila;
8. da obavijesti MUP o odžavanju utakmice.
9. da obezbijedi da staze moraju biti namazane i naglancane, a čunjsko postolje prskano samo prije početka utakmice.

**Član 25.**

Ukoliko klub domaćin ne ispuni svoje obaveze, glavni sudija u svom izvještaju, dužan je evidentirati propuste.

Komesar takmičenja će preduzeti potrebne mjere iz svoje nadležnosti za eventualno učinjene propuste (izreće novčane i druge kazne u skladu sa Pravilima KS BiH).

Ukoliko klub domaćin ne obezbijedi tehničko lice na kuglani, sve posljedice koje mogu nastati idu na trošak domaćina – organizatora utakmice.

Kazna za lošu organizaciju utakmice iznosi 500(petstotina) KM i kažnjeni klub dužan je navedeni iznos uplatiti na račun KS BiH u roku od 8 (osam) dana. Komesar takmičenja automatski po prijavi glavnog sudije izriče ove kazne, kao i kazne iz člana 11. i 14. ovih propozicija.

Ukoliko na vrijeme ne uplati navedeni iznos slijedi suspenzija i pokretanje disciplinskog postupka.

Ako dođe do prekida utakmice zbog nesportskog ponašanja igrača, rukovodilaca ili gledalaca, odgovorni klub biće kažnjen novčanom kaznom od 1.000 (hiljade) KM, a protiv odgovornih lica biće pokrenut disciplinski postupak i ekipa utakmicu gubi službenim rezultatom 3:0 (8:0).

**Član 26.**

Ukoliko se prije odigravanja utakmice dogodi da se utakmica ne može odigrati zbog neispravnosti kuglane ili nekog drugog razloga, klub domaćin dužan je o tome obavijestiti gostujuće klub i Komesara takmičenja najmanje 12 (dvanaest) sati prije utvrđenog termina za odigravanje utakmice.

**Član 27.**

Ukoliko klub domaćin na vrijeme ne obavijesti gostujući klub i Komesara takmičenja o neispravnosti kuglane i otkazivanju utakmice, gubi utakmicu službenim rezultatom 3:0 (8:0) i nadoknađuje troškove službenim licima kao da se utakmica odigrala.

**Član 28.**

Ekipa može nastupiti sa najmanje 5 (pet) igrača.

Kod ekipnih takmičenja sa 6 (šest) igrača u spisak ekipa upisuje se deset imena.

Igrači koji izlaze na staze prije zagrijavanja a nisu na spisku ekipe u prvih šest na smatraju se zamjenama. Igrači koji su na spisku u prvih šest a umjesto njih ulaze drugi, nemaju pravo nastupa na toj utakmici. Igrači koji nisu na spisku u prvih šest a ulaze u igru moraju se prije ulaska najaviti glavnom sudiji. Ukoliko se desi da da u istom bloku oba kluba najavljuju zamjenu, prvi to mora uraditi vođa domaće ekipe i sudija je obavezan da saopšti gostujućoj ekipi ko nastupa i na kojoj poziciji.

Ekipe nastupaju sa po 2 (dva) igrača u bloku prema redosljedu datim u prijavi.

Rezervni igrači, ukoliko nastupe, ne moraju nastupati po redosljedu iz prijave.

Igrači domaće ekipe stalno startaju sa staza 1 i 3 a igrači gostujuće ekipe sa staza 2 i 4.

Staze se mjenjaju po sistemu: 1-2-4-3; 2-1-3-4; 3-4-2-1; 4-3-1-2.

Gdje se utakmica igra na šest staza domaći igrači startaju sa staza 1,3 i 5 a gostujući sa staza 2,4 ili 6, a moguće je i sa staza 3,5 i 7 domaći a gostujući sa staza 4,6 i 8 kada objekat raspolaže sa 8 staza. Igrači se mjenjaju tako što nakon 60 hitaca igrači sa staza 5 i 6 idu na staze 1 i 2, igrači sa staza 3 i 4 idu na staze 5 i 6 a igrači sa staza 1 i 2 idu na staze 3 i 4 .

Ukoliko ekipe koje igraju na kuglanama koje broje više od četiri staze, prijave igranje na 6 (šest) staza dužne su cijelo prvenstvo igrati na istim (prijavljenim) stazama (npr. 1-6 ,2-7, 3-8) i ne mogu mijenjati u toku prvenstva.

**Član 29.**

Svi igrači jedne ekipe moraju nastupiti u jednoobraznoj opremi (dres sa nazivom kluba, sportske gaćice i sportske čarape) i patikama.

Sekundanti i treneri, takođe moraju imati sportsku opremu kluba (gornji dio trenerke ili dres sa nazivom kluba) i patike.

Sekundant može biti bilo koje lice koje je navedeno u prijavi za utakmicu.

**Član 30.**

Sekundantu nije dozvoljeno sekundirati više od jednom igraču.

Sekundant ne može mjenjati mjesto u toku jedne serije bacanja. Sekundant ne može preuzeti ili završiti dužnost u toku jedne serije bacanja. Ako nema sekundanta ne može se podnijeti prigovor sudiji za eventualno pogrešno vrednovan hitac. Sekundant ne smije ulaziti ili stajati u takmičarskom prostoru. Sekundant ne smije ustajati da bi davao savjete igraču. Treneri mogu kontaktirati sa igračima samo preko sekundanata i to tako da ne ometaju protivničke igrače, sekundante i sudije na stazi.

Ako trener sekundira igraču – postaje sekundant, može sekundirati samo jednom igraču u toku serije od 30 hitaca.

Za prekršaj iz Sportskog pravilnika sekundant se kažnjava žutim kartonom. Ukoliko isti sekundant napravi i drugi prekršaj kažnjava se crvenim kartonom i isključuje iz takmičenja.

Organizator (domaćin) dužan je obezbijediti mjesto za sekundanta pored sudije na stazi.

**Član 31.**

Na 10 (deset) minuta prije početka utakmice OBAVEZNO je postrojavanje ekipa u sportskoj opremi, za predstavljanje i pozdrav publici.

Na postrojavanju moraju biti svi igrači sa spiska i treneri ekipa. Opravdanost odsustva nekih igrača na postrojavanju utvrđuje glavni sudija. Ukoliko neki igrač ili trener sa spiska ne bude na postrojavanju, a glavni sudija ih nije opravdao, podliježu disciplinskoj odgovornosti. Glavni sudija je dužan to konstatovati u izvještaju sa utakmice, a igraču ili treneru, koji se nije pojavio na postrojavanju pokazuje se žuti karton. Dva ovakva kartona znače automatsku suspenziju od jedne utakmice neigranja, odnosno vođenja ekipe – za trenera (u ovom slučaju se pokreće i disciplinski postupak protiv igrača ili trenera).

Ukoliko se razmjenjuju pokloni između ekipa, to čine kapiteni ekipa na postrojavanju, poslije predstavljanja i pozdrava publici.

Glavni sudija pozdravlja gledaoce, goste i domaćine i upoznaje ih sa svim bitnim podacima za utakmicu, vrši predstavljanje igrača publici prvo domaćina pa gostiju prema redosljedu nastupa, obema ekipama poželi dobru igru, a publici fer i zanimljivu utakmicu. Sudija daje riječ domaćinu a zatim gostu zbog sportskog pozdrava.

Sportski pozdrav izvodi se na znak kapitena ekipe riječima ZDRAVO glasno izgovorenim od svih igrača ekipe. Zatim kapiten domaćina a za njim ostali igrači prilazi kapitenu gostiju i gostujućim igračima i rukuju se sa njima, pa zatim glavnom sudiji i sudijama na stazama. Nakon toga kapiten gostiju a za njim ostali igrači prilazi glavnom sudiji i sudijama na stazama i rukuju se sa njima.

Po završenom rukovanju na stazama ostaju igrači prvog bloka i njihovi sekundanti.

Glavni sudija daje znak za početak zagrijavanja, i u toku zagrijavanja predstavlja publici igrače na stazama.

Zagrijavanje traje 5 (pet) minuta u pune na stazama gdje igrači započinju igru.

Rezervni igrači nemaju pravo zagrijavanja osim ako nastupe od prvog hica u bloku. Kada utakmica počne, ne može se mijenjati raspored igrača.

Kod zvaničnih lica na utakmici mobilni telefon mora biti isključen sa mreže. Igrač koji bude za vrijeme bacanja imao uključen mobilni telefon kažnjava se disciplinskim žutim kartonom. Ako telefon bude uključen i zazvoni to će glavni sudija kontatovati u zapisniku.

**Član 32.**

Ako u toku utakmice dođe do kvara na jednoj stazi, utakmica se može nastaviti, međusobnim dogovorom ekipa, na 2 (dvije) staze.

**Član 33.**

Ukoliko je kvar takav da se utakmica ne može nastaviti i odigrati (nestanak el. energije duže od 120 minuta ili saznanja da neće doći za duži vremenski period ili se kvar ne može otkloniti u navedenom vremenu) utakmica se prekida i evidentiraju pozicije kod prekida i odmah se treba dogovoriti oko termina nastavka utakmice. Dogovorom ekipa sa glavnim sudijom, ukoliko je odigrano najmanje **75 %** utakmice, utakmica se može registrovati rezultatom koji je postignut prije prekida i to glavni sudija mora napisati u svom izvještaju uz potpis predstavnika obje ekipe na zapisniku i sudijskom izvještaju (ovo ne važi za utakmice ''visokog rizika'' iz člana 7. ovih propozicija).

Ukoliko se utakmica nastavlja u novom terminu ekipe se ponovo prijavljuju (igrači koji nisu završili nastup ili nisu igrali), a redosljed ne mora biti isti kao kod prekida utakmice, s tim da igrači koji su završili nastup prije prekida, ne mogu nastupiti.

Troškove nastavka utakmice snosi domaća ekipa.

**Član 34.**

Obaveze organizatora utakmice:

TREBA SPRIJEČITI:

- slikanje blicom za vrijeme igre;

- ometanje igrača, naročito gostujuće ekipe, raznim instrumentima (pištaljke,trube), lupanje o stolove, staklo, lupanje nogama, psovke, vrijeđanja i slično.

U interesu kuglaškog sporta je **OMOGUĆITI TV** ekipama i reporterima nesmetan rad.

Organizator je odgovoran za očuvanje reda i mira u sportskom objektu.

**Član 35.**

Eventualne sporove koji se mogu pojaviti na samoj utakmici riješava takmičarska komisija na kuglani, odnosno - glavni sudija.

**IV NAČIN BODOVANJA I UTVRĐIVANJE POBJEDNIKA**

**Član 36.**

Ukupan broj POENA na utakmici je 8 (osam).

Igra se: IGRAČ NA IGRAČA.

Svaka serija, od 30 hitaca, posebno se boduje. Igrač koji obori više čunjeva, u seriji, osvaja 1(jedan) POEN. Ako je isti broj oborenih čunjeva, u seriji, svaki igrač osvaja 0,5 (pola) POENA. Igrač koji u 4 (četiri) serije osvoji više poena (najmanje 2,5), osvaja 1 (jedan) MEČ POEN za ekipu.

Ukoliko je u serijama bilo nerješeno (2:2), MEČ POEN za ekipu osvaja igrač koji je oborio više čunjeva. Ako je broj oborenih čunjeva isti, svaki igrač osvaja 0,5 (pola) MEČ POENA za ekipu.

Ekipa koja obori više čunjeva osvaja 2 (dva) MEČ POENA. Ako su ekipe oborile jednak broj čunjeva, svaka ekipa osvaja po 1(jedan) MEČ POEN.

Rezultat u MEČ POENIMA može biti od 8 : 0 do 4 : 4.

Pobjednik je ona ekipa koja osvoji 4,5 (četiriipo) ili više MEČ POENA i za pobjedu dobija 3 (tri) BODA. Ukoliko je rezultat u MEČ POENIMA 4 : 4, svaka ekipa dobija po 1 (jedan) BOD.

**V UTVRĐIVANJE PLASMANA I OSVOJENA PRIZNANJA**

**Član 37.**

Poredak na tabeli u toku prvenstva određuje broj osvojenih bodova. a zatim bolji skor osvojenih poena.

Na kraju prvenstva poredak na TABELI se određuje prema:

1. broju osvojenih BODOVA,
2. broju osvojenih BODOVA u međusobnim susretima;
3. skoru MEČ POENA u međusobnim susretima;
4. skoru SET POENA u međusobnim susretima

Ukoliko su svi parametri isti za prvaka Bosne i Hercegovine, ili učešća na Evropa i NBC pokalu, ili ispadanja iz Premijer lige, igra se **MAJSTORICA** na neutralnom terenu. Mjesto održavanja majstorica odredit će Komesar tamičenja, koje se moraju odigrati najkasnije za sedam, izuzetno četrnaest dana.

**Član 38.**

Prvoplasirana ekipa Premijer lige BiH osvaja titulu prvaka Bosne i Hercegovine u kuglanju u kategoriji seniora/ki. Šampionu KS BiH dodjeljuje se:

* pehar u trajno vlasništvo i
* medalje za igrače i trenere (ukupno 12).
* diploma KS BiH.

Prvak BiH u kuglanju ostvaruje plasman na SVJETSKI POKAL.

Drugoplasirana ekipa ostvaruje plasman na EVROPA POKAL.

Trećeplasirana ekipa ostvaruje plasman na NBC POKAL .

Zavisno od plasmana ekipa u KUP-u BiH, četveroplasirana, petoplasirana i šestoplasirana ekipa ( Sportski Pravilnik NBC ) može da stekne pravo nastupa na NBC pokalu.

Dvije poslednjeplasirane ekipe napuštaju Premijer ligu.

**VI POPUNJAVANJE PREMIJER LIGE**

**Član 39.**

Ekipe koje u Premijer ligi BiH za seniore zauzmu posljednja dva mjesta (jedanaesto i dvanaesto), napuštaju Premijer ligu.

Premijer ligu popunjavaju prvaci liga KS RS i KS FBiH, odnosno drugoplasirane ili trećeplasirane ekipe, a u skladu sa odlukama izvršnih organa KS RS i KS FBiH.

**Član 40.**

Ukoliko neka ekipa, iz Premijer lige, odustane od takmičenja nakon izvlačenja startnih brojeva, liga se neće popunjavati prije početka takmičenja. U ovom slučaju iz Premijer lige ispada jedna, posljednjeplasirana ekipa na tabeli.

**Član 41.**

Ukoliko neka ekipa bude isključena iz lige, iz razloga utvrđenim Pravilnicima KS BiH i Propozicijama, iz lige će takođe ispasti jedna posljednjeplasirana ekipa.

Ukoliko iz istih razloga, kao u stavu 1. ovog člana, budu izbačene dvije ekipe, onda će dvije ekipa ispasti iz lige.

**VII SUDIJE**

**Član 42.**

Glavni sudija odgovoran je za odigravanje utakmice u skladu sa Pravilnicima KS BiH i Propozicijama, a detalje po Posebnom uputstvu za rad sudija, dobijenog od Komesar suđenja.

Glavni sudija treba da organizuje preko domaćina meča slanje zapisnika i sudijskog izvještaja do Komesara takmičenja, odnosno Generalnog sekretara KS BiH (e-mail, pošta, faks ili po nekom članu ekipe).

Po završetku utakmice, glavni sudija, je obavezan elektronskom poštom ( ili telefonom) dostaviti rezultat utakmice i pojedinačne rezultate igrača na kontakt Komesara takmičenja KS BiH, na kontakt kancelarije KS BiH na e-mail: kuglaskisavez.bih2002@gmail.com. ili telefon generalnog sekretara KS BiH 060 333 2359 (Kerla Bibija).

Za obezbjeđenje tehničkih uslova za slanje izvještaja sa utakmice odgovoran je domaćin takmičenja, a potom glavni sudija.

Sudijski izvještaj i ekipni zapisnik moraju biti poslani najkasnije 1 sat poslije utakmice.

Tri sata nakon održane posljednje utakmice kola Premijer lige BiH Komesar takmičenja je dužan proslijediti – objaviti rezultate i privremenu tabelu Premijer liga BiH.

**VIII PRAVILA PONAŠANJA IGRAČA**

**Član 43.**

1. Nije dozvoljeno čekati određene kugle i uzimati kugle u pokretu;
2. Sredstva za lijepljenje i bolju kontrolu kugle smiju se upotrebljavati, ali upotreba

sredstava iz spreja nije dozvoljena;

1. Igrač ima pravo markerom (lijepljivom trakom koja se lako skida) označiti mjesto

polaska pored daske položnice;

1. Igrač ne smije prijeći liniju takmičarskog prostora;
2. Igrač ne smije kuglu polagati na stazu ili pored daske položnice;
3. Zabranjeno je dodirivanje poda rukom ili koljenom, naslanjanje na kuglovod ili

 zid (izuzetak je pad);

1. Igrač ne smije baciti kuglu prije nego što se upali zeleno svijetlo na semaforu ili

bez dozvole sudije.

Nesportsko ponašanje je:

* kada igrač i nakon opomene sudije ne počne sa igrom ili je ne nastavlja;
* ne priznaje odluke sudije;
* ometa protivnika;
* glasno priča, galami, pljuje i sl.;
* diskutuje sa gledaocima;
* vrijeđa gledaoce, funkcionere ili sudije.

**Član 44**.

Delegirane sudije dužne su na vrijeme doći na utakmicu, najmanje 45 (četrdesetpet) minuta prije početka, a ukoliko su spriječeni da dođu na utakmicu, dužni su obavijestiti komesara suđenja - da može odrediti zamjenu.

Krajnji rok za traženje zamjene je 3 (tri) dana prije odigravanja utakmice za koju su određeni. Sudija može i sam naći zamjenu koju mora potvrditi sudijski komesar.

**IX PREKRŠAJI**

**Član 45.**

Igrač koji napravi dva disciplinska prekršaja na utakmici i za njih bude sankcionisan (žuti i crveni karton) automatski se suspenduje i nema pravo nastupa na dvije utakmice a u roku od 15 (petnaest) dana pokreće se disciplinski postupak.

Ukoliko disciplinski postupak ne bude pokrenut igrač ima pravo nastupa poslije 15 (petnaest) dana odnosno 2 (dvije) utakmice neigranja.

Igrač koji na dvije utakmice dobije disciplinski karton (žuti), automatski se suspenduje i nema pravo nastupa na slijedećoj utakmici.

Za teže disciplinske prekršaje, (kao i direktni crveni karton), obavezno se provodi disciplinski postupak i utvrđuje kazna u skladu sa pravilnicima KS BiH.

**Član 46.**

Igrač koji je isključen NEMA pravo zamjene.

**X ŽALBENI POSTUPAK**

**Član 47.**

Žalbe se najavljuju glavnom sudiji u toku ili odmah po završetku utakmice.

Žalbe na nepravilnosti tokom samog takmičenja po članu 42. pod a) Sportskog pravilnika odmah se ulažu glavnom sudiji, koji prekida nastavak utakmice i istu odmah rješava rješava takmičarska komisija meča većinom glasova.

Žalbe po članu 42. pod b) Sportskog pravilnika se najavljuju u sudijskom izvještaju uz potpis predstavnika kluba koji se žali. Žalba za takve nepravilnosti mogu se odnositi samo za tu utakmicu.

Ekipa koja je najavila žalbu dužna je na račun KS BiH uplatiti iznos od 200,00 (dvije stotine) KM, te dostaviti potrebnu dokumentaciju u roku od 3 (tri) dana. Žalbe koje se odnose na registraciju igrača rješava u prvom stepenu Komesar za registracije u roku od narednih 8 (osam) dana od prijema dokumentacije. Ostale žalbe (pravo nastupa iz drugih razloga, nastup igrača pod kaznom, suzpenzijom, sa žutim kartonima i slično) rješava Komesar takmičenja.

**Član 48.**

Ukoliko Komesar za registracije ili Komesar takmičenja ne dobiju dokaz o izvršenoj uplati takse na uloženu žalbu, žalba se neće razmatrati.

**Član 49.**

Ako žalba uđe u proceduru rješavaće se na osnovu Sportskog pravilnika za kuglanje na 9 čunjeva, Propozicijama takmičenja i drugih Pravilnika KS BiH.

**XI REGULISANJE TROŠKOVA**

**Član 50.**

Kotizacija za Premijer ligu za muškarce u sezoni 2017/18. godine iznosi 1.000,00 KM (hiljadudu KM) i može se uplatiti u dva jednaka dijela i to: 500,00 KM prije prvog kola Premijer lige i 500,00 KM prije dvanaestog kola Premijer lige BiH.

Kotizacija za Premijer ligu za žene za sezonu 2017/18. godine iznosi 300,00 (tristo) KM i može se uplatiti u dva jednaka dijela i to: 150,00 KM prije prvog kola Premijer lige i 150,00 KM prije sedmog kola Premijer lige BiH.

Uplata se vrši na osnovu izdatih faktura KS BiH, sa naznakom „Kotizacija za Premijer ligu BiH“.

Ekipe koje ne uplate kotizaciju do predviđenog roka nemaju pravo nastupa.

Ekipe su dužne da na utakmici prvog kola Premijer lige BiH, glavnom sudiji, podnesu dokaz o uplati kotizacije.

Ovu odluku glavne sudije su dužne striktno primjeniti.

**Član 51.**

Domaća ekipa snosi troškove kuglane i službenih lica na utakmici.

**Član 52.**

Sudijska taksa za sudijsku ekipu iznosi:

GLAVNI SUDIJA -------------------------------------------------- 30 (trideset) KM.

SUDIJE NA STAZI ------------------------------------------------ 20 (dvadeset ) KM,

Ukoliko se delegira sudija zapisničar, on ima pravo na taksu u visini od 30 (trideset) KM.

Ako se za utakmice „visokog rizika“ odredi delegat isti ima pravo na taksu u visini od 30 (trideset) KM, plus dnevnica, ako ima pravo na nju i troškove prevoza.

Ukoliko utakmica traje duže (kvar jedne ili dvije staze a igra se dalje) troškovi suđenja se povećavaju u odnosu na satnicu 7 KM po satu za svakog člana sudijske ekipe.

Sudije imaju pravo na putni trošak ukoliko nisu iz mjesta gdje se igra utakmica. Putni trošak iznosi cijena 10 (deset) litara dizel goriva na 100 kilometara, u skladu sa odlukom Upravnog odbora.

Zbog smanjenja troškova, komesar suđenja može delegirati glavne sudije iz mjesta gdje se utakmica igra ili mjesta koje je najbliže odigravanju utakmice. Za utakmice koje odlučuju o prvaku ili o ispadanju, ovo načelo se ne primjenjuje, nego se delegiraju najbolje ocjenjene sudije.

Dnevnica za službena lica iznosi 20,00 (dvadest) KM za put i suđenje preko 12 sati. Od 8-12 sati provedenih u putu i na utakmici naplaćuje se 15,00 (petnaest) KM, u skladu sa odlukom Upravnog odbora.

Za provedenih do 8 (osam) sati računajući put i trajanje utakmice ne može se naplatiti dnevnica.

Troškove za službena lica, domaća ekipa, isplaćuje prije, a najkasnije do kraja utakmice. Troškovi utakmice se isplaćuju glavnom sudiji i sudiji zapisničaru ukoliko je delegiran, te sudijama na stazi.

Klubovi su dužni da 10% od sudijske takse uplatiti na račun KS BiH na kraju svakog dijela sezone (jesen-proljeće), poslije jedanaestog i dvadestdrugog kola Premijer lige. Ova sredstva se će se koristiti za unaprjeđenje suđenja (organizacija seminara i polaganje sudijskih ispita i njihovo licenciranje), u skladu sa posebnim odlukama UO KS BiH. Klubovi za taj iznos mogu smanjiti isplatu predviđene takse za sudije.

**XII ZAVRŠNE ODREDBE**

**Član 53.**

Tumačenje ovih propozicija u nadležnosti je Komesara takmičenja koji riješava prigovore i žalbe u prvostepenom postupku, u rokovima utvrđenim Pravilima KS BiH.

U drugostepenom postupku žalbe riješava Upravni odbor KS BiH, u rokovima utvrđenim Pravilima KS BiH.

Na odluku Upravnog odbora KS BiH može se uputiti zahtjev za zaštitu zakonitosti Sportskoj arbitraži KS BiH, čija je odluka konačna.

 UPRAVNI ODBOR